Brian O'Nolan

Brian O'Nolan (irlandês Brian Ó Nualláin) (Strabane, 5 di Otubar 1911 – Dublin, 1 di Avrîl 1966), cognossût spes cul pseudonim di Flann O’Brien, al è stât un dai plui impuartants scritôrs irlandês dal Nûfcent. 

Origjinari dal Gaeltacht (la zone de Irlande là che il gaelic al è inmò doprât in maniere significative), al à vivût buine part de sô vite a Dublin, là che daspò dai studis al University College al à lavorât tant che impleât intai uficis ministeriâi. Al è cognossût massime pai siei romançs “At Swim-Two-Birds” (1939), “The Dalkey archive” (1964) e “The Third Policeman” (jessût tal 1967 cuant che al jere za muart) scrits par inglês, e “An Béal Bocht” (1941) scrit par gaelic irlandês. Cheste ultime opare, amare e comiche tal stes timp, e je une critiche cuintri di chê part dal moviment pe rinassince gaeliche che e piturave il Gaeltacht in maniere convenzionâl e stereotipade. Intai siei libris l’umorisim irlandês e l’amôr pal fantastic si messedin in maniere ecuilibrade, adun cuntun stîl di scriture moderni, ma cun riclams profonts ae antighe leterature gaeliche. Dut câs, il so spirt satiric al ven fûr massime tai tocs scrits pe rubriche “Cruiskeen Lawn” che al à curât par sù par jù vincj agns sul cuotidian “The Irish Times”. La rubriche, scrite sul imprin par gaelic, e passarà po al inglês par rivâ plui a larc al public dublinês. Tai siei tocs, firmâts cul pseudonim Myles na Gopaleen, O’Brien al fâs satire su ciertis categoriis professionâls e su cierts personaçs innomenâts (tant che il president irlandês Eamon de Valera), ma al presente ancje machinaris, mistîrs e associazions di fantasie che a dan une cerce de sô imagjinazion e des sôs capacitâts leterariis.

Oparis
Come "Myles na gCopaleen"
La rubriche Cruiskeen Lawn e je stade publicade intune serie di colezions:  

 The Best of Myles
 The Hair of the Dogma
 Further Cuttings from Cruiskeen Lawn
 Flann O'Brien At War: Myles na gCopaleen 1940-1945
 Myles Away from Dublin
 Myles Before Myles
 At War

Come "Flann O'Brien"

At Swim-Two-Birds (1939)
An Béal Bocht / The Poor Mouth (irlandês: 1941), (inglês: 1973)
The Dalkey Archive (1964)
The Third Policeman (scrit tal 1939-40, publicât 1968)
The Hard Life

 Leams esternis 
  Brian O'Nolan te enciclopedie de leterature irlandese
Foto di Flann O'Brien

Onolan, Brian